Predkladacia správa

Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády Slovenskej republiky, ktorým sa ustanovujú pravidlá poskytovania podpory v poľnohospodárstve v súvislosti so schémami viazaných priamych platieb 
podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny návrh.
Predložený návrh vymedzuje implementáciu nového systému priamych platieb vo vzťahu k novému právnemu základu, ktorým je nariadenie Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009, nariadenie Európskeho parlamentu a Rady (EÚ) č. 1306/2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES), č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008, a nasledovná príslušná delegovaná a vykonávacia legislatíva Komisie: Delegované nariadenie Komisie (EÚ) č. 639/2014, ktorým sa dopĺňa nariadenie Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky, a ktorým sa mení príloha X k uvedenému nariadeniu, Delegované nariadenie Komisie (EÚ) č. 640/2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie, a vykonávacie nariadenie Komisie (EÚ) č. 809/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením.
Nový systém priamych platieb bude tvorený viaczložkovým systémom podpôr, pričom predkladaný návrh nariadenia upravuje schémy viazaných priamych platieb, ktorými sú platba na pestovanie cukrovej repy, platba na pestovanie chmeľu, platba na pestovanie vybraných druhov ovocia s vysokou prácnosťou, platba na pestovanie vybraných druhov ovocia s veľmi vysokou prácnosťou, platba na pestovanie vybraných druhov zeleniny s vysokou prácnosťou, platba na pestovanie vybraných druhov zeleniny s veľmi vysokou prácnosťou, platba na pestovanie rajčiakov, platba na chov bahníc, jariek a kôz, platba na výkrm vybraných kategórií hovädzieho dobytka a platba na kravy chované v systéme s trhovou produkciou mlieka. Predmetné schémy sú výsledkom negociácií na pôde Európskej komisie a v tejto podobe jej boli notifikované. Negociácie prebiehali v čase od 4. júna 2014 medzi zástupcami ministerstva a Európskej komisie v Bruseli formou konzultácií a pracovných stretnutí. Finalizácia notifikácií prebehla v decembri 2014 a bola potvrdená listom zo 4. februára 2015.
Priame platby na účely viazanej podpory sa poskytnú v tzv. citlivých sektoroch, ktoré čelia určitým ťažkostiam. Účelom viazanej podpory je udržanie aktuálnej úrovne produkcie v dotknutých sektoroch.
Návrh nariadenia vlády upravuje podmienky oprávnenosti jednotlivých viazaných platieb. Všeobecné požiadavky na poskytnutie priamych platieb upravuje nariadenie vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb. 
Návrh sa predkladá do skráteného legislatívneho konania z dôvodu hrozby značných hospodárskych škôd, ktoré by nastali poľnohospodárom, ak by Pôdohospodárska platobná agentúra nemala dostatok času na vyhotovenie a vypísanie výziev na predkladanie žiadostí, kde posledným termínom je koniec marca 2015 na základe záverov rokovaní s Európskou komisiou, ďalej ak by žiadatelia včas neboli oboznámení s novou právnou úpravou a nemali dostatok času na podanie žiadostí a v dôsledku toho nemohli čerpať viazané priame platby.
Návrh nariadenia nie je potrebné predložiť do vnútrokomunitárneho pripomienkovania.
Navrhovaný dátum nadobudnutia účinnosti je určený tak, aby Pôdohospodárska platobná agentúra mala dostatok času na vyhotovenie a vypísanie výziev na predkladanie žiadostí a aby adresáti právnej úpravy mali dostatok času na oboznámenie sa s ňou a zároveň i dostatok času na predkladanie žiadostí.
Návrh nariadenia vlády nemá vplyv na štátny rozpočet, rozpočty obcí a vyšších územných celkov, nemá negatívny vplyv na podnikateľské prostredie, má pozitívny vplyv na životné prostredie, pozitívne sociálne vplyvy.
Návrh nariadenia vlády je v súlade s Ústavou Slovenskej republiky, súvisiacimi zákonmi a medzinárodnými zmluvami, ktorými je Slovenská republika viazaná a ostatnými všeobecne záväznými právnymi predpismi.
Návrh sa predkladá na rokovanie Legislatívnej rady vlády Slovenskej republiky s rozporom v štyroch zásadných pripomienkach Slovenskej poľnohospodárskej a potravinárskej komory.